ফরিদপুরে গ্রেফতারের পর ‘বন্দুকযুদ্ধে’ যুবক নিহত
ফরিদপুরের বোয়ালমারী উপজেলায় পুলিশের সঙ্গে ‘বন্দুকযুদ্ধে’ এক যুবক নিহত হয়েছেন। নিহতের নাম এনায়েত মোল্যা।







পুলিশের দাবি, নিহত এনায়েত মোল্যা ডাকাত দলের সদস্য। তার বিরুদ্ধে ডাকাতিসহ ১৩ মামলা রয়েছে। এনায়েত বোয়ালমারী উপজেলার চতুল ইউনিয়নের রামচন্দ্রপুর গ্রামের মৃত মজিবর মোল্যার ছেলে। 




বোয়ালমারী থানা পুলিশ জানায়, ডাকাত এনায়েত মোল্যাকে মঙ্গলবার দিবাগত রাত পৌনে ২টার দিকে ঝিনাইদহ জেলার শৈলকুপা উপজেলার হাট ফাজিলপুর বাজার এলাকা থেকে গ্রেফতার করা হয়। 
পরে এনায়েতের তথ্যমতে বুধবার রাত আড়াইটার দিকে শেখর ইউনিয়নের বারাংকুলা গ্রামের প্রিয়নাথ পালের মেহগনি বাগানের অস্ত্র উদ্ধারে যায় পুলিশ। 
এ সময় সেখানে আগে থেকে ওঁৎ পেতে থাকা এনায়েতের দলের সহযোগীরা পুলিশকে লক্ষ্য করে এলোপাতাড়ি গুলি ছোড়ে। এ সময় পুলিশ আত্মরক্ষার্থে পাল্টা গুলি ছোড়ে। এ সময় এনায়েত দৌড়ে পালানোর চেষ্টা করলে উভয়পক্ষের গোলাগুলিতে গুলিবিদ্ধ হয়।
 পরে এনায়েতকে উদ্ধার করে বোয়ালমারী উপজেলা স্বাস্থ্য কমপ্লেক্সে নিলে সেখানে কর্তব্যরত চিকিৎসক তাকে মৃত ঘোষণা করেন। 
এ ঘটনায় ওসিসহ তিন পুলিশ সদস্য আহত হয়েছেন। ঘটনাস্থল থেকে একটি দেশীয় ওয়ান শুটারগান, শটগানের চারটি কার্তুজ, একটি চাপাতি ও একটি চাইনিজ কুড়াল উদ্ধার করা হয়েছে। 
নিহত এনায়েতের বিরুদ্ধে বোয়ালমারী ও পার্শ্ববর্তী থানায় ডাকাতিসহ ১৩ মামলা রয়েছে।

ফরিদপুরের বোয়ালমারী উপজেলায় পুলিশের সঙ্গে ‘বন্দুকযুদ্ধে’ এক যুবক নিহত হয়েছেন। নিহতের নাম এনায়েত মোল্যা।